m18講場:陳浩濂孖國金服務朋友睇七欖 順手sell Web3盛事
2024年04月05日 19:46
東網電視
更多新聞短片
陳浩濂(前排左一)連趕幾場活動,只好着住西裝睇七欖。
香港國際七人欖球賽周五(5日)開鑼!波友財經事務及庫務局副局長陳浩濂(Joseph)孖住金融服務界、商界嘅朋友齊齊睇波,感受熱烈嘅氣氛,順手介紹今個月內將會舉行嘅第三代互聯網(Web3.0)盛事,推廣香港發展Web3技術嘅優勢,吸引佢哋將業務帶嚟香港。
摷返資料,啱啱過去嘅周四、五(4至5日)有數碼港搞嘅Hong Kong Web3.0 Spring Conference,而本周六至下周二(6至9日)有香港Web3嘉年華,大型活動「Hack.Summit() 2024」接住喺9至10日舉行,12至13日仲有創科界年度盛事「2024 數字經濟峰會」。未完,5⽉8至9⽇仲有BlockShow X BlockDown添,呢2個月可謂Web3月,熱鬧程度唔輸畀七欖。
Joseph預料,咁多項盛事,會吸吸引數萬名來自世界各地嘅Web3領軍人物參與,期望為人才、企業提供探索平台,同時吸引多啲人嚟香港,甚至在港發展。
不過咁,着住西裝睇七欖好似唔多夾。無計啦,Joseph一去完美國金融基建公司喺香港搞嘅去中心化金融論壇,就仆去同班金融界朋友睇波,所以換唔切衫喎。事關下屆七欖將會移師到啟德體育園舉行,大球場載滿「七欖迷」的集體回憶,一定要睇,佢仲叫大家幫香港隊打氣,港隊今年會出戰新增嘅「Melrose 銀盾賽」。